10 Jesu o ne a itse gore go botsa dipotso tse di tshwanetseng, go thusa motho yo o rutang gore a ithute mo gontsi ka moithuti mme gape go thusa moithuti gore a nne le seabe mo motlotlong. Ka sekai, fa Jesu a ne a batla go ruta barutwa ba gagwe go nna boikokobetso, o ne a simolola ka go ba botsa potso e e dirang gore ba akanye. (Mar. 9:33) Jesu o ne a thusa Petere go akanya ka melaometheo mengwe ka go mmotsa potso a bo a mo naya dikarabo di le mmalwa tse a ka tlhophang mo go tsone. (Math. 17:24-26) Mo lekgetlong lengwe, fa Jesu a ne a batla go bona se se mo pelong ya barutwa ba gagwe, o ne a ba botsa dipotso tse di neng di dira gore ba ntshe maikutlo a bone. (Bala Mathaio 16:13-17.) Fa Jesu a ne a dirisa dipotso a bo a tlhalosetsa batho dilo dingwe, o ne a sa ntshe mabaka fela. O ne a ba ama dipelo, a ba tlhotlheletsa gore ba dire dilo go dumalana le dikgang tse di molemo.